khistorydata/jeongjo-sjw-relations huggingface dataset:
정조 21년
行都承旨趙鎭寬坐直行左承旨李書九別省記行右承旨姜彝正坐左副承旨李魯述坐直右副承旨魚用謙別省記同副承旨尹光普坐注書二員未差假注書曺錫中仕直呂東植仕事變假注書尹致任仕
정조 21년
藥房提調趙宗鉉副提調李魯述啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
趙鎭寬啓曰明日大駕詣景慕宮入齋室後王大妃殿惠慶宮問安何承旨進去乎傳曰右副承旨進去
정조 21년
尹光普啓曰大司憲李城輔在外執義高宅謙掌令李益洙李聖輪持平崔履亨李海淸陳疏監察茶時之意敢啓傳曰知道
정조 21년
李書九啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 21년
李書九啓曰禁衛營將官來言今日本營軍兵日次私習云矣敢啓傳曰知道
정조 21년
李書九啓曰御營廳將官來言今日本廳軍兵日次私習云矣敢啓傳曰知道
정조 21년
傳于趙鎭寬曰傳香承旨馳詣司寒祭受香所奉審摘奸以來
정조 21년
李書九啓曰事變假注書韓永建身病猝重勢難察任今姑改差何如傳曰允
정조 21년
事變假注書韓永建改差代以尹致任爲事變假注書
정조 21년
傳于魚用謙曰發遣吏郞諸執事淸齋與否摘奸以來
정조 21년
李書九啓曰卽因摘奸史官及宣傳官回奏其中守門勤幹者今日內陞敍口傳擬入怠者過齋後令兵曹決棍甚者棍汰事命下矣永禧殿守門將訓鍊院主簿金坪陞敍傳旨捧入宗廟守門將訓鍊院主簿韓性敬景慕宮守門將訓鍊院主簿李宗蕃過齋後竝決棍社稷入番守門將訓鍊院主簿鄭治臣出番守門將訓鍊院主簿韓性敬竝棍汰事分付兵曹之意敢啓傳曰知道卿若嚴飭豈有現發於摘奸之事乎萬萬駭然當嚴處特以仍任未久姑爲參酌先施以越俸之典而不能檢飭之該院公事堂上從重推考正汰去可也
정조 21년
魚用謙以吏曹言啓曰本曹正郞趙台榮呈狀內矣身素患痰癖之症當寒添劇時月之內萬無供職之望云身病旣如是不可强令察任改差何如傳曰允
정조 21년
李書九以兵曹言啓曰本曹正郞呂駿永雖已瓜滿軍色劇務當爲久任今姑仍任何如傳曰允
정조 21년
有政吏批判書沈煥之參判李敬一參議蔡弘遠右副承旨魚用謙進以韓晩裕爲右尹李翊模爲宗簿正洪樂敏爲吏曹正郞尹光浚爲司饔主簿兵曹正郞呂駿永仍任事承傳
정조 21년
再政以金魯正爲氷庫別提
정조 21년
三政以李仁行爲禮賓直長
정조 21년
四政以閔章顯爲禁府都事
정조 21년
五政以權瑞應爲永陵參奉
정조 21년
兵批有政判書李祖源病參判柳誼病參議兪漢寧病參知柳師模入直進行左承旨李書九進同知單咸昌禧僉知二單李溏李鵬運護軍徐邁修洪義榮林濟遠副護軍李勉兢李肇源尹光顔金載翼李秉喆尹說以上竝單付
정조 21년
以別雲劍望單子傳于李書九曰柑製受點人仍用
정조 21년
以濟州牧使曺命楫狀啓薦新柑橘不得如例封進惶恐待罪事傳于趙鎭寬曰勿待罪事回諭
정조 21년
趙鎭寬以禮曹言啓曰卽伏見濟州牧使曺命楫狀啓則去十月令宗廟景慕宮薦新唐金橘所結僅爲七箇內二箇間已枯落而薦新事體至爲尊嚴不敢以他橘代封故以五箇謹援已例都封上送于禮曹以爲稟旨進獻爲辭矣謹稽本曹謄錄則結果稀疎之時或有減數封進之例而今此唐金橘五箇有不可備用於莫重薦新還爲下送只以五箇封進而狀聞中以稟旨進獻措辭者事體極爲未安該牧使曺命楫推考何如傳曰允
정조 21년
李書九以兵曹言啓曰今十二月十一日大駕詣景慕宮展拜仍行臘享大祭省牲省器時何營軍兵隨駕何營軍兵留陣禁軍及馬步軍以幾哨幾番磨鍊而餘軍留營何以爲之乎敢稟傳曰禁將率訓局步軍五哨禁衛鄕軍二哨爲先後廂馬兵三哨都領禁軍則三番隨駕留營留陣槍劍軍倭槍手扈衛軍官有廳軍竝除之事分付可也
정조 21년
李書九以兵曹言啓曰宣部守三薦參上武臣前銜人別取才時入格矢數落仕年條居住薦名各其名下懸註以入之意敢啓傳曰知道
정조 21년
李書九以兵曹言啓曰新除授五衛將李鵬運前任平安兵虞候忠壯衛將咸正禧前任統虞候俱在任所而上來間番次苟簡竝改差何如傳曰允
정조 21년
李書九以都摠府言啓曰副摠管尹弼秉以刑曹參判本曹坐起晝仕出去而逐日赴坐煩稟未安入番間除草記往來之意敢啓傳曰知道
정조 21년
李書九以訓鍊都監言啓曰今十二月十一日景慕宮展拜時因兵曹節目馬兵三哨三百五十七名步軍五哨六百十名標下軍一百十六名各其將官領赴禁衛營都領陣還宮後待標信解送之意敢啓傳曰知道
정조 21년
尹光普以刑曹言啓曰因二所巡廳啓辭今初五日夜二更一點犯夜人幼學李在憲執促移送秋曹事命下矣李在憲依更數決笞五十度放送之意敢啓傳曰知道
정조 21년
丁巳十二月初十日辰時上御誠正閣諸承旨持公事入侍時行都承旨趙鎭寬行左承旨李書九行右承旨姜彝正左副承旨李魯述右副承旨魚用謙同副承旨尹光普假注書曺錫中呂東植記事官吳泰曾金履永檢校待敎沈象奎以次進伏訖光普讀奏全羅監司李得臣狀啓靈巖郡守宋文述到任事上曰公事讀奏有違格例都承旨何不檢飭下位乎鎭寬讀奏江原監司徐有防啓本安峽縣反庫事書九讀奏統制使尹得逵狀啓漂死異國人厚埋事用謙讀奏全羅監司李得臣狀啓光陽前縣監韓師鎭勒買奴婢委折更査事分書判付訖彝正魯述以無公事先退上曰政官牌去來催促可也錫中曰政官皆已入來云矣上曰巡將望筒中差祭人何不付標以入乎仍命書榻敎曰當該兵曹堂上推考鎭寬曰臣以樂院事有所仰奏者矣祭享所用無論雅樂俗樂當衆樂齊奏之時惟鍾磬則不爲合擊而例皆相間迭奏矣向因下敎俗樂之鍾磬方以齊奏肄習而雅樂則未承指一下敎故取考本院樂書則別無可據文蹟而聞典樂輩言則以爲鍾磬則自前無合擊之例且絲竹聲長金石聲短故合擊鍾磬則不能與絲竹之聲連續調和云今番廟宮臘享時所用俗樂之鍾磬當依下敎爲之而社稷所用雅樂則何以爲之乎上曰此必是誤聽下敎而然也其時只使一番試之而已非欲因以爲式也廟享樂章何可遽議改例至於雅樂則尤非可論筵退後招致典樂以此意分付可也仍敎曰太廟享禮時迎神節次之遲緩法意雖好而予則以爲此事合有商量蓋行禮之遲速專在於作樂故迎神時九成奏畢之後始行四拜禮則禮畢易至於天明而執事之際敬謹之誠不無解弛之慮若自六七成時行四拜禮仍行盥洗禮至九成奏畢之際入詣樽所卽奏登歌之樂則樂章節次依前咸備而行禮則不至於太遲緩矣至於撤籩䇺則宜有廢撤不遲之義而送神節次則務從徐緩求合於繹如以成之道可也明日閟宮省牲器肄儀時典樂中最習熟者使之待令可也予將親試之矣仍命書傳敎曰明日展拜景慕宮仍行臘享大祭省牲省器路由館峴該房以此知悉上曰守令入侍出榻敎錫中承命出傳與濟州判官趙章漢偕入進伏章漢進奏職姓名上曰年幾何章漢曰五十五矣上曰下往善爲之也仍命宣諭講七事訖命退諸臣以次退出
정조 21년
行都承旨趙鎭寬坐行左承旨李書九坐行右承旨姜彝正坐直左副承旨李魯述坐右副承旨魚用謙坐同副承旨尹光普坐直注書二員未差假注書曺錫中仕呂東植仕直事變假注書尹致任仕
정조 21년
上詣景慕宮入齋室後內閣政院玉堂藥房口傳問安答曰知道
정조 21년
尹光普啓曰大司憲李城輔在外執義高宅謙掌令李益洙李聖輪持平崔履亨李海淸疏批未下監察茶時之意敢啓傳曰知道
정조 21년
傳于李書九曰左承旨馳詣宗廟社稷奉審摘奸左副承旨馳詣永禧殿奉審摘奸以來
정조 21년
傳于尹光普曰侍衛軍兵毛具
정조 21년
尹光普啓曰司僕內乘來言捲簾毛帳取稟傳曰爲之捲三面
정조 21년
魚用謙啓曰臣王大妃殿惠慶宮問安進去下直之意敢啓傳曰知道
정조 21년
趙鎭寬啓曰來十六日日次儒生殿講日次矣敢稟傳曰爲之
정조 21년
兵曹口傳政事以金鎭億爲都摠經歷金坪爲訓鍊判官
정조 21년
以慶尙監司李亨元狀啓義城縣民家燒燼事傳于姜彝正曰此時嶺南民事當寒失所切可矜依日前密陽盈德等邑拔例顧助其中小殘獨戶身與還亦依他邑已施之例三懸鈴措辭行會
정조 21년
魚用謙以承文院都提調意啓曰本院寫字官前御金德彬李權李東秀洪允翕趙應奎朴春彬李希聃陞實及李命奎鄭有柱安思儉全宗琰有頉代肄習李彦忠金元豐金彝桓韓守一朴時和韓守根韓應濂趙益泰朴載暹安鼎翼吳命坤依例陞補付軍職冠帶常仕童蒙趙伯甲洪昌麟朴時瑞彭壬孫金喜悅趙恒默李宗煥洪甲麟金完喆白師訥洪禹運朴昌得洪河運趙昌奎趙世奎李宜煥李壽完吳守學筆才頗有成就之望屬于本院肄習使之鍊業何如傳曰允
정조 21년
李書九以訓鍊都監言啓曰本局從事官四員內金近淳監印所入直李周憲申大有金載恒俱爲差祭今日省記無以推移依例以把摠代直之意敢啓傳曰知道
정조 21년
丁巳十二月十一日辰時上詣景慕宮展拜仍行臘享大祭省牲省器擧動入侍時行都承旨趙鎭寬行右承旨姜彝正右副承旨魚用謙同副承旨尹光普假注書曺錫中呂東植記事官吳泰曾金履永二提學沈煥之檢校待敎沈象奎李存秀以次隨駕上具翼善冠衮龍袍乘輿出交泰門永淸門至明政門外降輿乘輦出弘化門由館峴至觀旂橋下輦過橋乘輦至宮大門外降輦乘輿詣神門外降輿入齋室少頃改具冕服出就板位行再拜禮訖仍詣宮內奉審訖詣省器位省器如儀訖還御齋室改具遠遊冠絳紗袍出詣省牲位省牲如儀訖仍命肄儀獻官諸執事肄儀如儀訖上敎鎭寬曰典樂中習熟者果爲待令乎鎭寬曰已爲待令矣上曰金應三最是習熟者亦爲待令乎鎭寬曰應三則未爲待令矣上曰使之招致可也上命獻官進前行工曹判書鄭民始進前上敎鎭寬曰月前使典樂試爲合擊鍾磬矣今欲更爲試之分付典樂試奏九成節次而分擊一成合擊一成以觀節奏之調和可也典樂依下敎奏樂訖上曰合擊之聲似無所優矣民始鎭寬曰鍾聲高而磬聲低故合擊則磬入於鍾有難詳聽矣上曰向來只欲試之而已豈可因以爲式乎今番廟享時所用鍾磬須依前分擊可也又命奏登歌樂章及撤籩䇺送神節次敎曰撤籩䇺則須合廢撤不遲之義而送神節次則務從徐緩可也又命堂上堂下合奏敎曰撤籩䇺及迎神時樂章之句數多少果無異同乎應三曰句數則相等矣上命民始考見樂章冊子民始取考冊子奏曰果如典樂之言矣上曰鍾磬之聲雖已屢試殊難調諧更爲擊之而以次誦奏各律之名可也樂工以次擊奏上曰其中聲濁者爲南呂而響高者是黃鍾耶鎭寬曰然矣上又命堂上堂下合奏鍾磬訖敎曰樂工輩甚爲生疎使典樂更擊可也典樂擊之上曰典樂所擊果優於樂工輩矣民始曰誠然矣上曰鍾磬差備何可以生疎者爲之乎俄者使之高聲擊之則手勢不熟反欠徐緩以致鍾磬之動搖不定音響亦安得淸遠乎擊之之時不得不動雖其勢也而擊其當擊之處不失其度則不至於過爲搖動而音響亦自然淸高矣民始曰本院郞廳輩皆是不閑於樂者故下輩擧行亦如是生疎矣上曰此是不勤肄習之致也渠輩每習宴饗等雜樂而不爲專力於雅樂故其所生疎每每如是鎭寬曰此專由於臣等之不能嚴飭而然矣誠不勝惶悚矣上曰明年春享時當更試勤慢着實肄習之地可也行左承旨李書九左副承旨李魯述入來進前上曰奉審皆無頉乎書九魯述曰無頉矣上曰擧行凡節亦爲嚴飭乎書九魯述曰各別嚴飭矣上曰還宮時百官仍爲朝服可也上還御齋室命吏禮房承旨進前鎭寬用謙進伏上曰今日享禮時兩承宣及左承旨分詣摘奸于宗廟永禧殿社稷可也上出齋室門乘輿出宮大門降輿乘輦至觀旂橋下輦過橋乘輦敎曰祗迎儒生爲幾人書九曰生進二百餘人幼學七十人云矣上曰十六日日次講製以今日擧案爲之而到記則勿爲收入可也路由館峴至弘化門外通禮啓請解嚴上命出標信至明政門外降輦乘輿入永淸門交泰門還內諸臣以次退出
정조 21년
行都承旨趙鎭寬掌樂院進行左承旨李書九坐行右承旨姜彝正坐左副承旨李魯述坐直右副承旨魚用謙坐同副承旨尹光普坐直注書二員未差假注書曺錫中仕呂東植仕直事變假注書尹致任仕
정조 21년
李書九啓曰大司憲李城輔在外執義高宅謙掌令李益洙李聖輪持平崔履亨李海淸疏批未下監察茶時之意敢啓傳曰知道
정조 21년
尹光普啓曰春帖子製述人抄啓中時無職名人令該曹口傳付軍職何如傳曰允
정조 21년
傳于姜彝正曰湖西年事雖曰稍勝於兩南而其被災甚處民情必不下於兩南歲翻不遠目今民間形勢尤可以知之最甚邑新還難辦之類令道臣卽爲知委分數停退事三懸鈴行會
정조 21년
尹光普以禮曹言啓曰卽接濟州牧使曺命楫狀啓謄報則今十二月令宗廟薦新洞庭橘二百八十箇依例封進而至於乳柑則僅爲二十五箇故都封上送以爲稟旨進獻事爲辭矣宗廟薦新洞庭橘當日依例薦進而宗廟景慕宮薦新乳柑則在前如此之時有減數薦進之例今亦依此例推移一體薦進何如傳曰允
정조 21년
丁巳十二月十二日辰時上御便殿左承旨入侍時行左承旨李書九假注書呂東植記注官金良倜記事官金景煥以次進伏訖上曰左傳較準今爲幾何書九曰今幾畢準而似於數日間盡爲之矣上曰務盡精詳勿致錯誤可也命退承史以次退出
정조 21년
行都承旨趙鎭寬坐直行左承旨李書九坐直行右承旨姜彝正坐左副承旨李魯述坐右副承旨魚用謙坐同副承旨尹光普坐注書二員未差假注書曺錫中仕呂東植仕直事變假注書尹致任仕
정조 21년
大殿王大妃殿惠慶宮內閣政院玉堂朝廷二品以上六曹堂上口傳問安答曰知道
정조 21년
魚用謙啓曰大司憲李城輔在外執義高宅謙掌令李益洙李聖輪持平崔履亨李海淸疏批未下監察茶時之意敢啓傳曰知道
정조 21년
趙鎭寬啓曰日次儒生殿講十六日爲之事命下矣處所以何處爲之乎敢稟傳曰便殿爲之
정조 21년
傳于李書九曰十五日開坼相値二十日都政相値左右相旣入來二十日次對進定於今日
정조 21년
傳于李書九曰大臣備局堂上引見
정조 21년
趙鎭寬啓曰春帖子製述人旣以抄啓矣弘文提學沈煥之待明朝牌招以爲出韻科次之地何如傳曰允
정조 21년
以濟州牧使曺命楫狀啓莫重貢獻旣未得如例封進惶恐待罪事傳于魚用謙曰勿待罪事回諭
정조 21년
趙鎭寬以司饔院都提調意啓曰卽伏見本院奉事洪大衡稟目則以爲分院年例所納晉州白土爲民邑難支之弊已有所聞知且於邑吏上納時細詢則近來土脈漸盡民力倍入其鑿掘之艱辛役軍之疲瘵姑無論外此許多弊端難以枚擧頃年自朝家四十石停減實爲莫大之惠擧皆攢祝而元數尙爲一百六十石差過一兩年開拓尤難實無充數上納之望云爾則此事不可不從長釐革而用處之緊歇容入之多少有難臆料今番下往分院之時招致老鍊匠卒多般磨鍊則謂以罷甲燔之後一年八十石庶可從略支用矣今年旣有元數捧上且多前燔造官李應鼎留儲如能十分節省庶爲兩年需用且今嶺南値歉宵旰之憂每煩如傷之念其在對揚之道此等之弊尤宜蠲除明年則只二十石上納自再明年折半上納則此不但爲晉民之實惠且有補於朝家之經費以此定式似好而第伏念船價等米條則每年取剩添補於本院員役料條若以白土之減數隨以見縮則院中無他給代之需亦一弊端米條段雖明年竝依例上納之意請令草記變通矣今此白土之弊參以從前所聞則誠如稟辭其所論理定數亦頗該詳在支用旣無所損在經費亦有所益況今年嶺民其在仰體朝家之德意尤宜軫念竝依稟辭施行而行會本道至於來頭用下之撙節與否專在於分院官之拮据此後或有尾閭之費每年若無留儲之事依頃年啓下節目院屬從重勘律該郞卽亦爲論責之音一體措辭嚴飭何如傳曰允
정조 21년
李書九以兵曹言啓曰今十二月初十日因政院啓辭宗廟守門將訓鍊院主簿韓性敬景慕宮守門將訓鍊院主簿李宗蕃過齋後竝決棍社稷入番守門將訓鍊院主簿鄭治臣出番守門將訓鍊院主簿韓性敬竝棍汰事分付兵曹事批旨內知道事命下矣依傳敎李宗蕃決棍十度而鄭治臣韓性敬各決棍十度後竝汰去之意敢啓傳曰知道
정조 21년
李書九以兵曹言啓曰五衛將尹致宖呈辭在外過限未上來依法典改差何如傳曰允
정조 21년
李書九以訓鍊都監言啓曰本局局別將李亨復身病甚重勢難察任改差何如傳曰允
정조 21년
李書九以禁衛營言啓曰依武藝廳丁巳一年射藝都計劃單子判付技藝居首丁元瑞李成郁等各木二疋布二疋之次金禹績梁虎甲等各木一疋布一疋施賞之意敢啓傳曰知道
정조 21년
李書九以司僕寺一二提調意啓曰濟州前判官趙敬日遞任進上馬三匹今纔上來禾毛色別單書入依例內廐立養而進獻事體至爲重大且於前濟州牧使柳師模遞任進上馬上來後習馬等特蒙賞典此後封進之節自本寺別關申飭則今此馬品俱爲孱劣全無步才事之可駭莫此爲甚當該封進官前判官趙敬日姑先從重推考以懲日後何如傳曰允
정조 21년
李書九以訓鍊院知訓鍊院事意啓曰謹依二月所下傳敎本院節目揭板院壁次別單書入之意敢啓傳曰知道
정조 21년
魚用謙以義禁府言啓曰日寒如此時囚以草記議處事命下矣時囚罪人安㢞道啓則以爲京中負債以京司上納錢一千七百餘兩推移彌縫仍於還米六百七十石作錢取用敢以許多公穀視若私物取用竝無立本反作之節而白地私用若是無難事未前有罪犯贜汚囚供則以爲京債或取於月廩或取於由吏還米六百七十石則或稱移轉之補縮或稱城樓之改建或稱需米之換用極口發明道啓囚供節節相左罪囚自明固不可取信若以道啓勘斷則事係贜汚罪關一律其在審愼之道恐難直爲勘律令本道更爲十分詳覈條列狀聞後稟處何如傳曰允査啓來到間保放可也
정조 21년
行都承旨趙鎭寬坐行左承旨李書九坐行右承旨姜彝正坐左副承旨李魯述坐直右副承旨魚用謙坐同副承旨尹光普坐直注書二員未差假注書李弘謙仕呂東植仕直事變假注書尹致任仕
정조 21년
李書九以都摠府言啓曰今日入直內三廳武兼禁軍及軍兵等中日習射請出標信傳曰知道
정조 21년
尹光普啓曰今秋冬等褒貶當爲磨勘而時無實注書不得爲之之意敢啓傳曰知道
정조 21년
趙鎭寬啓曰弘文提學沈煥之牌不進推考傳旨今方捧入而春帖子出韻科次一時爲急更卽牌招何如傳曰大政當前似妨務藝文提學牌招
정조 21년
趙鎭寬啓曰藝文提學金載瓚牌不進推考傳旨今方捧入而春帖子出韻科次一時爲急如是違牌事甚未安更卽牌招何如傳曰允
정조 21년
傳于魚用謙曰右副承旨入侍
정조 21년
曺錫中減下代以李弘謙爲假注書
정조 21년
傳于趙鎭寬曰抄啓文臣九月朔新舊選親試追試時利川府使李魯春二下一居首而三月朔亦爲居首連二次優等內下大鹿皮一令賜給二下二副司果李儒修內下小鹿皮一令賜給皆令計劃頒賞日親授仍令內閣知悉
정조 21년
傳于魚用謙曰日寒如此時囚保放
정조 21년
李書九以兵曹言啓曰兼司僕將金素患痰癖之症當寒添劇時月之內無望供職呈狀乞遞實病旣如此則宿衛領軍之將不可久曠改差何如傳曰允
정조 21년
李書九以壯勇營言啓曰本營屬鷺梁鎭牙兵月課時鳥銃沒技人別單書入之意敢啓傳曰知道
정조 21년
魚用謙以義禁府言啓曰北靑前府使申大尹拿來囚之贓吏重囚之獄事傳旨啓下矣罪人申大尹今已拿來嚴囚南間之意敢啓傳曰知道
정조 21년
魚用謙以義禁府言啓曰日寒如此時囚保放事命下矣罪人申大尹保放之意敢啓傳曰知道
정조 21년
禁府啓目粘連同福縣定配罪人柳烇徒限已滿依例放送事分付道臣何如判付啓依允
정조 21년
丁巳十二月十四日辰時上御重熙堂右副承旨入侍時右副承旨魚用謙假注書呂東植記注官金珍恪記事官承膺祚以次進伏訖上曰科次方晩時藝文提學牌去來催促可也賤臣承命出傳上曰十月朔日次儒生殿講十六日同爲設行出榻敎命退承史以次退出
정조 21년
行都承旨李晩秀坐行左承旨洪仁浩坐行右承旨姜彝正坐直左副承旨李魯述坐右副承旨魚用謙坐直同副承旨李溏坐注書二員未差假注書李弘謙仕直呂東植仕事變假注書尹致任仕
정조 21년
傳于魚用謙曰吏兵房承旨持褒貶啓本入侍
정조 21년
魚用謙啓曰今此皇曆京畿監營二件一件營上一件勅使所經邑分上黃海監營二件一件營上一件勅使所經邑分上平安監營四件一件營上三件勅使所經邑分上水原府開城府江華府廣州府江原監營忠淸監營全羅監營慶尙監營咸鏡監營各一件營上事自本院依例成有旨下送京各司應爲頒賜二十三件亦爲依前例頒給之意敢啓傳曰知道
정조 21년
魚用謙啓曰卽伏見今秋冬等諸道褒貶啓本則江原監司徐有防黃海監司李義駿守令無一人居中居下全羅監司李得臣守令無一人居下慶尙監司李亨元京畿水使吳載徽慶尙左水使李得駿邊將無一人居中居下江華留守申光履平安監司朴宗甲忠淸水使具明遠全羅左水使趙岱右水使金處漢邊將無一人居下殊無嚴明殿最之意竝推考警責何如傳曰允
정조 21년
承旨前望單子入之李晩秀洪仁浩李溏落點
정조 21년
傳于魚用謙曰承旨房仍
정조 21년
以南兵使曺允精啓本依壯勇營關抄擇武士上送而其所抄上未準定限惶恐待罪事傳于洪仁浩曰勿待罪事回諭
정조 21년
魚用謙以議政府左右相意啓曰今丁巳年秋冬等褒貶當爲等第而臣等俱有病故限內不得磨勘之意敢啓傳曰知道
정조 21년
魚用謙以中樞府言啓曰本府郞廳及醫員錄事等今丁巳年秋冬等褒貶當爲等第而領中樞府事臣洪樂性有身病限內不得磨勘之意敢啓傳曰知道
정조 21년
魚用謙以耆老所言啓曰本所堂上多有身病今丁巳年秋冬等褒貶限內不得磨勘之意敢啓傳曰知道
정조 21년
魚用謙以吏曹言啓曰曹所屬宗簿寺官員等矣今丁巳年秋冬等褒貶當爲等第而因本寺提調有故限內不得磨勘之意敢啓傳曰知道
정조 21년
魚用謙以吏曹言啓曰卽接通禮院牒報則以爲明日殿座時左右通禮不可不備員而左通禮柳畊身病猝重不得擧行卽爲變通以爲備員擧行之地云左通禮柳畊改差其代口傳備擬以入之意敢啓傳曰知道
정조 21년
魚用謙以弘文館提學意啓曰今秋冬等本館褒貶當爲等第磨勘而領館事不備限內不得爲之之意敢啓傳曰知道
정조 21년
姜彝正以壯勇營言啓曰本營諸將校各哨色頭目軍及統首等今丁巳秋冬等勤慢磨勘以入之意敢啓傳曰知道
정조 21년
吏曹口傳政事以閔師宣爲左通禮
정조 21년
洪仁浩以壯勇營都提調意啓曰本營從事官及諸將官今丁巳秋冬等褒貶當爲等第而臣樂性以身病限內不得磨勘之意敢啓傳曰知道
정조 21년
洪仁浩以壯勇營言啓曰本營來戊午春等試射時各技優等人及鄕武士試射時入格人別單書入之意敢啓傳曰知道
정조 21년
魚用謙以宣惠廳都提調意啓曰本廳郞廳等今丁巳秋冬等褒貶當爲等第而臣等俱有病故限內不得磨勘之意敢啓傳曰知道
정조 21년
魚用謙以戶曹言啓曰本曹郞廳及所屬各司官員今秋冬等褒貶當爲磨勘而臣華鎭有身病限內不得磨勘之意敢啓傳曰知道
정조 21년
魚用謙以禮曹言啓曰今此本曹秋冬等褒貶時成均館直講鄭履綏典籍朴鍾淳韓錫仁謂有身病俱不參謁事體未安以本館褒貶之不爲雖不得等第不可置之令吏曹中考施行何如傳曰允
정조 21년
魚用謙以禮曹言啓曰各陵殿園墓本曹郞廳四學童蒙敎官通禮院典牲署東西活人署惠民署司譯院圖畫署官員等今丁巳年秋冬等褒貶等第以入而宗廟署社稷署景慕宮內醫院奉常寺弘文館藝文館春秋館成均館觀象監承文院掌樂院東西氷庫禮賓寺典醫監東西關王廟官員等褒貶各其司領事都提調提調及堂上有故不得一時磨勘之意敢啓傳曰知道
정조 21년
魚用謙以禮曹言啓曰今此所屬各司官員等褒貶時元陵參奉尹致民與判書臣李時秀有應避之嫌童蒙敎官尹毅東與參判臣尹得孚有應避之嫌不得同爲磨勘各爲別啓本以入之意敢啓傳曰知道
정조 21년
洪仁浩以兵曹言啓曰本曹今丁巳年秋冬等褒貶啓本中刀擦八處之意敢啓傳曰知道
정조 21년
洪仁浩以兵曹言啓曰本曹今丁巳年秋冬等褒貶等第磨鍊以入而曹所屬司僕寺官員等去春夏等褒貶其時官員已多遞易依例蕩滌訓鍊院軍器寺官員等褒貶因其堂上及提調有故不得一體磨勘之意敢啓傳曰知道
정조 21년
洪仁浩以兵曹言啓曰卽伏見摠戎使趙心泰狀啓則本廳屬各邑軍兵今秋官門聚點日分遣營校使之考察軍額軍物別無欠頉處而至於高陽郡牙兵一哨束伍二哨所持軍物率多破傷有所執頉者故該邑將色決棍懲勵劃卽修改事嚴飭云矣軍兵官門聚點與操鍊一般而高陽郡軍物執頉至於三哨之多其在戎政誠甚疎忽常時不卽修改之當該守令從重推考何如傳曰允
정조 21년
洪仁浩以訓鍊都監都提調意啓曰本局從事官禁松參軍諸將官今秋冬等褒貶當爲等第而都提調臣蔡濟恭以身病限內不得磨勘之意敢啓傳曰知道
정조 21년
洪仁浩以禁衛營都提調意啓曰本營從事官及諸將官今丁巳秋冬等褒貶當爲等第而臣樂性有身病限內不得磨勘之意敢啓傳曰知道
정조 21년
洪仁浩以御營廳言啓曰今丁巳年秋冬等褒貶依例磨勘以入之意敢啓傳曰知道
정조 21년
魚用謙以濬川司都提調意啓曰本司都廳及郞廳今丁巳年秋冬等褒貶當爲等第而臣等俱有病故限內不得磨勘之意敢啓傳曰知道
정조 21년
魚用謙以刑曹言啓曰今日本曹褒貶開坐磨勘而屬司典獄署參議臣李泰永當爲擧行以該房承旨之不備不得同爲磨勘之意敢啓傳曰知道
정조 21년
魚用謙以工曹言啓曰本曹郞廳今丁巳年秋冬等褒貶及屬司尙衣院掌苑署造紙署瓦署官員今丁巳年秋冬等褒貶合五度磨勘以入而屬司繕工監典涓司今丁巳年秋冬等褒貶因該監提調有故限內不得磨勘之意敢啓傳曰知道
정조 21년
禁府啓目北靑府使申大尹原情云云傳旨內辭緣發問目反復嚴詰則全事發明終不直招究厥情狀萬萬痛惡平問之下難以取服刑推得情有不可已是白乎矣旣有捧草供以入之命上裁何如判付啓兵使之狀罷不法守令固有侵官之嫌而狀語中不無關係戎務者乙仍于嘉其意在擧職特下別諭於道伯飭責不能先發是置觀此所供何其與該閫之狀語節節相左乎諸條雖欲歸之於囚人自明而巡營以此行査至有營邑校屬頭面後刑治之擧云爾則渠雖急於分疏必不以無是之說白地誣引是旀推問邑吏旣非詰戎之事則貫耳回示之不足若將縣首然者所爲之顚錯姑無論焉敢以極律死刑作爲飾怒洩忿之擧不念關和金石之至爲嚴重者豈非駭然之甚乎然而不可以囚供輕加扶抑其委折令道臣爲先詳査狀聞爲旀此囚各項所犯前此已有付之道臣詳査之命姑爲仍囚以待決末處之爲良如敎
정조 21년
兵曹啓目粘連江原道鐵原原州兩鎭所屬嶺西各邑今秋合操後試射放時楊口縣監李協聖麟蹄縣監李元膺監營中軍徐宅聖中營將橫城前縣監閔百恒平昌郡守鄭來升等矣赴操軍兵試射放事係慰悅且關戎政而常時不能鍊習致有不中之居多其在勸懲之道不可無警兩鎭試射居末邑守令從重推考徐宅聖閔百恒鄭來升身爲武臣試射不中殊涉駭然推考罪李協聖李元膺等段各杖八十徐宅聖閔百恒鄭來升等段各杖五十收贖公罪奉敎依此律施行爲有矣李協聖李元膺等段功減一等鄭來升段議減一等爲良如敎
정조 21년
大司諫尹長烈執義高宅謙掌令李聖輪李益洙持平崔履亨李海淸獻納金銑正言趙得永李垿等疏曰伏以臣等於日前鄭好仁放釋傳敎下者有不勝驚愕憂歎之至噫鄭好仁之背馳義理角勝公議是何等負犯是何等罪戾而我殿下特加庇覆之恩只施薄竄之律其在闡明大義警振頹綱之方已不免失之寬典則纔及周歲遽命宥還者此豈聖上當日臨門大處分之本意哉殿下以好仁之有樹立曲垂記念以至於此而此則有不然者蓋義理則一也樹立之可稱於前而罪犯之自干於後者是豈可原其情而掩其罪者耶宜其倍切痛惡益嚴誅討而今乃追記樹立蕩釋罪犯則凡諸窺覘覬覦之類其將藉此而無所懲畏矣此不惟刑政之失宜而已抑爲世道之憂誠非細故也況旣宥其罰又付其職有若全然昭晢者然而本府執藝之論儒臣反汗之請一傡不賜允兪實非臣等所仰望於聖明者伏願殿下更加三思日前所下傳敎亟令還收使王章有肅而大義益闡焉臣等無任云云答曰省疏具悉不允
정조 21년
丁巳十二月十五日辰時上御春塘臺吏兵房承旨持褒貶啓本入侍時行都承旨趙鎭寬行左承旨李書九行右承旨姜彝正右副承旨魚用謙同副承旨尹光普假注書李弘謙記事官吳泰曾金履永檢校待敎李存秀以次進伏訖上曰史官何不備員也鎭寬曰以藥房啓辭未下之故未及待令矣上曰雖有藥房之待令不爲備員於殿最入侍豈成說乎卽爲入來可也弘謙承命出傳假注書呂東植進伏上命鎭寬等讀奏褒貶啓本分書判付訖上曰都承旨及軍士房外皆歸院可也彝正用謙光普先退上曰壯勇提調陞殿壯勇提調鄭民始進伏民始曰湖西添還穀昨年耗條二千石別無區劃處仍爲留置云竝今年耗條二百石移屬本營軍器色以爲添補之地何如上曰依爲之出擧條民始曰嶺南有均廳貿米之用餘者二千六百餘石在該廳別無緊需處移屬本營軍器色以爲補用之地何如上曰依爲之出擧條上命書傳敎曰都承旨左承旨同副承旨許遞前望單子入之待下批牌招察任仍敎曰新除授承旨李溏先入侍後謝恩賤臣承命出傳同副承旨李溏進伏鎭寬書九先退上曰未肅拜臺諫許遞出榻敎命書臺諫聯名疏批訖命退諸臣以次退出
정조 21년
行都承旨李晩秀坐行左承旨李鎭復坐行右承旨沈晉賢坐行左副承旨洪仁浩坐直右副承旨魚用謙坐同副承旨李溏坐直注書金履永牌不進柳遠鳴牌不進假注書李弘謙仕呂東植仕直事變假注書尹致任仕
정조 21년
傳于洪仁浩曰侍衛毛具
정조 21년
大司成前望單子入之趙鎭寬落點
정조 21년
以大司成趙鎭寬牌不進推考傳旨傳于李溏曰更爲牌招
정조 21년
以大司成趙鎭寬再牌不進推考傳旨傳于李溏曰泮長處義豈不太過乎待開門更爲牌招違牌勿爲呼望
정조 21년
承旨前望單子入之李鎭復沈晉賢落點
정조 21년
李晩秀啓曰新除授行右承旨沈晉賢以前任義州府尹方在解由未出中何以爲之敢稟傳曰勿拘
정조 21년
吏曹口傳政事注書金履永柳遠鳴竝單付
정조 21년
以注書金履永柳遠鳴牌不進罷職傳旨傳于李溏曰只推
정조 21년
以漢城府坐不坐單子傳于魚用謙曰不爲仕進亞尹許遞前望單子入之待下批牌招察任
정조 21년
漢城右尹前望單子入之李集斗落點
정조 21년
兵曹口傳政事以李貞坤爲宣傳官護軍韓晩裕單付
정조 21년
洪仁浩以兵曹言啓曰同知中樞府事安聖喆呂宅祖僉知中樞府事柳協基俱以在外上來無期西樞雖是閑局不可一向虛縻竝改差何如傳曰允
정조 21년
洪仁浩以兵曹言啓曰拆見諸道褒貶啓本則平安兵使任嵂啓本中昌洲僉使張烶以校吏作用何不禁飭爲目南兵使曺允精啓本中雲寵萬戶李衡民以盍察徵布爲目仁遮外萬戶李喆洙以宜飭江釣爲目則竝宜置下考而置諸中考慶尙左兵使李殷福啓本中慶州營將黃顯基以戢盜當嚴益勉來效爲目全羅兵使申鴻周啓本中金城別將丁思敬以民言濫杖寔由禁松爲目則竝宜置中考而置諸上考殊無嚴明殿最之意各該帥臣推考警責昌洲僉使張烶雲寵萬戶李衡民仁遮外萬戶李喆洙竝下考施行慶州營將黃顯基金城別將丁思敬竝中考施行殿最事體何等嚴重而南兵使曺允精啓本中雲寵萬戶李衡民梨洞萬戶李興祐等第俱有刀擦之跡而至登啓聞事未前有萬萬駭然南兵使曺允精從重推考何如傳曰允
정조 21년
洪仁浩以兵曹言啓曰草芝僉使李興大文山萬戶朴繼光方山萬戶韓時喆二等褒貶居中其不職可知竝依例罷黜何如傳曰允
정조 21년
李溏以義禁府言啓曰頃因備邊司啓辭信川前郡守鄭述仁拿問嚴處事傳旨啓下而鄭述仁以海州判官時在任所發遣府羅將拿來草記批旨內待畢捧糴更爲草記可也事命下矣卽接黃海監司李義駿牒報則以爲鄭述仁所管還穀今已畢捧云依前草記拿來何如傳曰雖已畢捧糴此時守令不可曠官拿處分揀可也
정조 21년
丁巳十二月十六日辰時上御熙政堂日次儒生殿講入侍時行都承旨趙鎭寬行左承旨洪仁浩行右承旨姜彝正左副承旨李魯述右副承旨魚用謙同副承旨李溏假注書李弘謙呂東植記事官承膺祚金履永檢校待敎沈象奎李存秀以次進伏訖上曰試官行禮引儀唱試官儒生行禮行上護軍閔鍾顯右參贊金載瓚漢城右尹韓晩裕行副護軍金勉柱李尙度宗簿寺正李翊模副應敎尹序東以次入就拜位行禮訖陞殿上命開講進士金用默等以次應講上曰文義奏對之際全欠敬謹笑語相雜此亦士習之駭然進士金用默韓用儀停擧可也上命兵判進前兵曹判書李祖源進伏上曰訓鍊院節目中諸條卿亦同爲檢飭務盡修擧可也祖源曰臣於昨日以訓鍊院節目事與將臣同會爛熳商確添入於訓鍊院原節目中矣三營中軍外本院實都正例兼能麽兒堂上以爲申明舊制輪回考講之地而能麽兒堂上以訓鍊院能麽兒堂上啓下何如上曰依爲之出擧條上命書傳敎曰泮長非數遞之窠而內閣考試之任與泮試相妨兼大司成李晩秀許遞前望單子入之待下批牌招察任又命書榻敎曰宣傳官未差之代令該曹口傳差出上曰右承旨左副承旨許遞前望單子入之待下批牌招察任出榻敎彝正魯述先退上曰文句措辭處不知致愼率爾講讀儒生之欠敬若是而諸試官無一言提飭甚駭然矣仍命書榻敎曰當該試官竝推考上曰試官中時無職名人令該曹口傳付軍職出榻敎命書傳敎曰前注書柳遠鳴處分分揀與前注書金履永令該曹口傳還付待下批牌招察任用謙曰齎咨官還來後憲書頒賜單子之修啓旣有昨年特敎新定式而今番吏曹修啓之單有違定式臣之矇然捧入不勝惶恐而當該吏曹堂上推考原單子勿施使之改修正以入何如上曰依爲之出擧條考講訖引儀唱禮畢諸臣以次退出
정조 21년
丁巳十二月十六申時上御便殿都承旨入侍時行都承旨李晩秀假注書呂東植記事官金景煥記注官金良倜以次進伏訖上曰限後之券竝爲收入而合爲幾張晩秀曰今方收來而爲三十八張矣命退承史以次退出
정조 21년
丁巳十二月十六日酉時上御便殿左副承旨入侍時行左副承旨洪仁浩假注書呂東植記事官金景煥記注官金良倜以次進伏訖上命書傳敎曰今日日次儒生殿講時上齋生使之應製賦居首二下生員金命淵夙知材識而又魁於諸券違式之中初仕調用三上進士金鼎元金魯應生員申慶會沈英錫各給二分其中有職者陞敍三中生員閔祖榮進士朴宗球申頤朝權漢玉崔壽亨李如愚李是銑李楘各朱書百選一件草三中生員洪準源進士李鍾夏各陸奏約選一件三下進士申秉權草三下進士李憲愚沈性浩朴大和姜乃錫各奎章全韻一件次上生員高克明等二十人各奎章全韻小板一件賜給其外諸券則無非違格大抵今番試取之賦題望在諸生之體認亦非難解文字而及見試券或倒用伊川或錯引考亭又或倒用錯引之兼爲者至於一百七十七人之多而老儒實才多入其中爲諸生慨然此後潛心着脚於實地莫替申諭之意殿講居首通幼學柳季麟給二分幼學尹久東給一分若有初試代給紙二卷其餘略儒生十月朔日次追講居首幼學尹久東各紙一卷賜給又命書傳敎曰入格儒生明日待令命退承史以次退出
정조 21년
行都承旨李晩秀坐左承旨未差行右承旨沈晉賢坐直行左副承旨洪仁浩坐右副承旨魚用謙坐同副承旨李溏坐直注書柳遠鳴仕直吳泰曾牌不進假注書呂東植仕事變假注書尹致任仕
정조 21년
李溏啓曰大司憲李城輔在外執義掌令二員持平二員未差監察茶時之意敢啓傳曰知道
정조 21년
李晩秀啓曰來二十一日輪對日次矣敢稟傳曰爲之二十日來待
정조 21년
沈晉賢啓曰今二十日進春秋書時親臨處所以何處爲之乎敢稟傳曰便殿爲之
정조 21년
魚用謙啓曰今十二月二十日都目政事爲之之意敢啓傳曰知道
정조 21년
傳于沈晉賢曰都承旨牌招
정조 21년
傳于沈晉賢曰入格儒生入侍
정조 21년
魚用謙啓曰注書金履永柳遠鳴旣有只推之命卽爲牌招何如傳曰允
정조 21년
魚用謙啓曰注書金履永疏批已下卽爲牌招何如傳曰允
정조 21년
以注書金履永柳遠鳴牌不進罷職傳旨傳于魚用謙曰小官之違召後更招近於屑越雖冒膺奈廉防何在前似此之類多有區處之擧注書金履永特爲陞六區處與上注書之遭人言判異飭敎雖加於此何敢生意於逡巡乎注書柳遠鳴傳旨勿施
정조 21년
魚用謙啓曰注書被薦人吳泰曾金熙洛今當付職薦狀依例成送吏曹之意敢啓傳曰知道
정조 21년
以大司成趙鎭寬牌不進推考傳旨傳于魚用謙曰更爲牌招
정조 21년
以大司成趙鎭寬再牌不進推考傳旨傳于魚用謙曰處義太過更爲牌招使之卽爲膺命
정조 21년
傳于魚用謙曰泮長批下卽爲牌招察任
정조 21년
傳于魚用謙曰翰林吳泰曾疏批已下而尙未陞付令該曹以待敎口傳陞付牌招入直
정조 21년
吏曹口傳政事藝文館待敎單吳泰曾
정조 21년
以藝文館待敎吳泰曾牌不進罷職傳旨傳于魚用謙曰只推
정조 21년
傳于洪仁浩曰摠管有闕之代前望單子入之待下批牌招察任
정조 21년
摠管前望單子入之副摠管韓晩裕落點
정조 21년
兵曹口傳政事副司果單金履永
정조 21년
吏曹口傳政事以吳泰曾爲注書
정조 21년
魚用謙以吏曹言啓曰敦寧府主簿閔致成活人署別提洪五成童蒙敎官朴大和俱以三十朔窠兩次居中典牲署直長金履度以十五朔窠兩次居中竝依例罷職何如傳曰允金履度則因應製入格人陞敍事呈病直長使之區處矣居中罷職關係是開坼坐起前事自在勿論中姑以當品軍銜區處待窠陞實應製入格人金魯應口傳單付其代待都政以應製居首者擬入以倣太學生筮仕窠之故規可也
정조 21년
吏曹口傳政事典牲直長單金魯應
정조 21년
兵曹口傳政事副司正金履度副司猛金魯應
정조 21년
魚用謙以吏曹言啓曰今日本曹開拆坐起時考見諸道褒貶啓本則潭陽府使李廷書以迺積招謗於庖申禁爲目居山道察訪柳煒以勉在節約爲目則俱宜置下考而置諸中考新昌縣監任尙濂以謗固難信爲目鴻山縣監申純以益思戢奸爲目則俱宜置中考而置諸上考殊無嚴明殿最之意三道道臣推考警責潭陽府使李廷書居山道察訪柳煒竝罷黜新昌縣監任尙濂鴻山縣監申純中考施行何如傳曰允
정조 21년
洪仁浩以兵曹言啓曰慶熙宮衛將浪世龍身病猝重時月之內無望供職呈狀乞遞輪番之任不可久曠改差何如傳曰允
정조 21년
洪仁浩以兵曹言啓曰本曹草記嶺南別試武士更試事允下矣取考本道狀聞則鐵箭一百五十步入格柳葉箭五中片箭二中騎芻四中者各一人武經通二書者二人故臣於今日宣薦內禁衛取才時以其該道取才入格技藝試取則蔚山閑良李志淵鐵箭不爲入格慶山閑良殷遇亨柳葉箭邊一中柒谷前縣令權就一騎芻一中慶山閑良金潚片箭邊一中大丘閑良徐時玉三略略孫武子粗慶州閑良辛思翼李衛公通孫武子通矣講則雖有通二書者而鐵箭旣不入格柳片芻只一中講只粗略則俱不可以入格論常時不能勸課之道帥臣竝推考何如傳曰一日之得失何可知也摠使御將中與明日試所進去之壯帥眼同以柳葉箭片箭騎芻及講更爲試取使之修正試記入啓可也
정조 21년
洪仁浩以兵曹言啓曰慶尙監司李亨元狀啓道內別試武士合試營下鐵箭入格蔚山閑良李志淵柳葉箭入格慶山閑良殷遇亨騎芻入格柒谷前縣令權就一片箭入格慶山閑良金潚講書入格慶州閑良辛思翼大丘閑良徐時玉等六人起送兵曹事纔已啓下而李志淵等六人今已上來矣在前嶺南別試武士上來者依本道入格技藝自臣曹有更試草記之例今亦依此例試取何如傳曰允
정조 21년
魚用謙以吏曹言啓曰今日本曹開坼坐起時考見禮曹褒貶啓本則南學訓導劉弘九以呈辭在外懸頉有違格例不可無警當該磨勘堂上竝推考何如傳曰允
정조 21년
洪仁浩以兵曹言啓曰宣薦內禁衛取才時三技以上入格人單子書入之意敢啓傳曰知道
정조 21년
魚用謙以忠勳府言啓曰本府書寫忠義衛朴光允瓜滿代嫡長忠義衛韓灌差下依例以假郞廳稱號何如傳曰允
정조 21년
沈晉賢以漢城府言啓曰濟州三邑民數今始上來依例入錄之意敢啓傳曰知道
정조 21년
洪仁浩以訓鍊院知訓鍊事意啓曰謹依筵敎以訓鍊院節目事臣與兵曹判書及諸將臣會同講確元節目中添入條件以入之意敢啓傳曰知道
정조 21년
大司成趙鎭寬疏曰伏以臣於泮任鐵限也天塹也人言淺深猶屬外議自以受恩之厚旣致僨事之甚雖緣洪造轉隆周行復玷而顧其心則恒蹙蹙然非敢因一摧敗以沮其生死向前之心特以辜負至此靡所容措在於他職尙不自安況此芹宮一步之地乎臣於向日賓筵側伏聞聖詢之及此而大臣有以臣情勢言者臣始焉驚惶旋又自解曰上之所敎出於匿瑕之德而下之所對暴其守株之義則日月在上恃而無恐曾未幾何復授有命彈墨未乾宿趼重叨仰惟湔拂之恩固萬萬出常而臣之冒膺亦萬萬無此義此殆臣命卒之秋也然而竊有所仰恃者從前賤臣之引義每蒙曲遂之眷處之以禮防使之以人道欲其自立於子大夫之林私心感刻不啻九遷其官豈於此不可出之地或靳終始之澤乎嗚呼朝廷之體廉防爲先匹夫之守自靖爲重掄選之嚴師儒爲最從古人臣之遭罹彈劾或仍冒而無乖於義復授而不虧於禮者在庶官百執事之列猶之可也至於皐比之座則不可者良以敎胄之任風化所由故耳臣聞天道至仁物性各遂己志必行聖人不奪臣雖無似亦忝禮使之末以殿下曲保之仁體諒之明似不待臣言之畢而有所矜許者矣嚴召之下冒死屢違虞人之義參前倚衡伏乞聖慈俯垂諒察特解臣所帶本職仍令選部勿復檢擬於是任以嚴官方以安私分千萬幸甚臣無任云云答曰省疏具悉大臣向筵之奏予則曰過於曲循卿其勿辭行公
정조 21년
注書金履永疏曰伏以臣之孤負我聖上不世之恩亦已甚矣旣因自作之罪累仰費拯濯之洪造終復感恩而竭蹶不顧廉防之乖戾翺翔宿趼出入淸禁居然自同於無事之人雖其爲日漸久人心易狃而尋常對人赧赧然若逢唾罵每日登筵兢兢焉惟懷過境進退而無顔俯仰而自疚此際忽伏承還付注書之命臣怔營戰懍不啻若見薤而吹聞弦而墜者也嗚呼臣旣壞廉蔑恥抗顔而盲進則復何翰與注之一取一捨而第伏念僨敗之地不敢再蹈自大官至小官其義一也折柳之樊狂夫猶瞿鐵定之限苟或打壞而無難則是孤恩而益孤恩無恥而益無恥臣雖至愚無知寧敢爲是哉伏乞天地父母憐臣微諒燭臣至願拔臣名於堂后治臣罪於慢命以安私分以肅朝綱焉臣無任云云省疏具悉爾其勿辭察職
정조 21년
檢閱吳泰曾疏曰伏以時政修史專屬翰林之下番其所責任不輕而重迺者金履永出六之命特因其注書之自劃在渠引義旣有翰注之殊則自上裁處亦宜彼此之別矣況復右位挽執不得橫出自是流來之館規略陳短章敢此援例伏乞聖明俯垂諒察特下金履永還降之命俾存公格仍治臣煩瀆之罪以肅朝綱千萬幸甚臣無任云云省疏具悉下位出六者右位之抗章執留雖曰館規旣與橫出稍間不允爾其勿辭察職
정조 21년
丁巳十二月十七日午時上御熙政堂諸承旨持公事入侍入格儒生入侍時行都承旨李晩秀行左承旨李鎭復行右承旨沈晉賢行左副承旨洪仁浩右副承旨魚用謙同副承旨李溏假注書李弘謙呂東植記注官金良倜記事官承膺祚檢校待敎沈象奎以次進伏生員金命淵等立於庭下訖用謙讀奏全羅監司李得臣狀啓龍潭縣監金履禮到任事江華留守申光履狀啓史庫參奉羅重明差定事用謙曰臣於江華府朝官年八十應資老人啓本竊有區區愚見史庫參奉本非正職不當以朝官論而今此本府啓本之以史庫參奉前銜人擧似者論以事體誠不妥當雖或有前此已行之謬例云而此等雜技之混稱朝官豈非屑越之甚乎恐不可無一番釐正之道故原啓本姑不得循例入啓敢此仰達矣上曰令該曹考例指一定式可也出擧條鎭復讀奏江華留守申光履啓本各樣免稅田畓摠數成冊上送事溏讀奏忠淸監司韓用和啓本罪人朴險尙定山縣到配事平安監司朴宗甲啓本罪人李載輝碧潼郡到配事分書判付訖上命書傳敎曰筵體至嚴而做錯甚矣承宣則雖以廳規不爲請推而不可無飭當該承旨遞差鎭復先退上曰右承旨之上來在於何日晉賢曰旬間上來矣上曰昨年水災可謂公罪仍命擧顔敎曰顔貌凡節似勝於在京時矣晉賢以無公事先退上曰都承旨及左副勿爲退出可也用謙溏先退上曰初仕人入侍弘謙承命出傳與永陵參奉權瑞應偕入進伏瑞應進奏職姓名上曰爾是故判書之孫耶瑞應曰然矣上曰爾之所住尙在漣川耶瑞應曰然矣上命講製儒生頒賞儒生以次領賞訖上曰講生則先爲出送應製人進前可也命淵進奏姓名上曰做賦幾何命淵曰做七八十首矣上曰表則幾何命淵曰做六七百首矣上曰爾兄世淵亦爲初仕乎命淵曰以應製優等赤蒙承傳矣命讀試券進士金鼎元進奏姓名上曰做賦幾何鼎元曰做百餘首矣上曰詩表則爲幾何鼎元曰各爲四百首矣進士金魯應進奏姓名上曰爾則旣有陞敍之命當令該曹付軍銜待直長窠差出以爲陞六之地以此知之可也命讀試券進士申慶會進奏姓名上曰做賦幾何慶會曰做四五百首矣上曰誰之族也慶會曰同敦寧申匡堯之六寸孫矣進士沈英錫進奏姓名上曰做賦幾何英錫曰做百餘首矣上曰詩表則做幾何英錫曰各爲五百首矣上曰誰之族也英錫曰右承旨沈晉賢之再從弟矣上曰年幾何英錫曰三十一歲矣上曰了了矣命讀試券生員閔祖榮進奏姓名上曰做賦幾何祖榮曰做千餘首矣上曰排鋪紓緩眞佳作矣命讀試券敎曰誰之族也祖榮曰前判書閔鍾顯之遠族矣進士李如愚進奏姓名上曰做賦幾首如愚曰做三百首矣上曰誰之族也如愚曰無顯族矣上曰曾亦被抄而爲居齋邪如愚曰被抄則今番爲初而亦不居齋矣進士朴宗球進奏姓名上曰每思爾叔至今不忘爾文甚佳所做幾何宗球曰做三百首矣上曰體格典實勝於乃叔矣命讀試券敎曰表則做幾何宗球曰做數百首矣進士申頤朝進奏姓名上曰爾是嘗登第而見拔者乎頤朝曰臣之從弟也上曰爾於華城曾爲赴擧乎頤朝曰此則臣之兄也進士權漢玉進奏姓名上曰爾是梧竹軒之後裔耶漢玉曰然矣上曰賦表做幾何漢玉曰賦則做五百表則做三百首矣進士崔壽亨進奏姓名上曰爾之昨日所作甚爲不佳進士李是銑進奏姓名上曰文頗善作做賦幾何是銑曰做六百首矣上曰今有初試乎是銑曰無之矣上曰與李是釬爲幾寸是銑曰爲寸外族矣進士李楘進奏姓名上曰誰之族也楘曰前兵使李格之六寸矣上曰做賦幾何楘曰做七八百首矣命讀試券進士李鍾夏進奏姓名上曰自是實才也命擧顔生員洪準源進奏姓名進士申秉權進奏姓名上曰爾與老人同來時見之矣其後則今爲初見矣進士李憲愚進奏姓名上曰爾是先正之後裔乎憲愚曰然矣上曰做賦幾何憲愚曰做四五百首矣上命擧顔敎曰年幾何憲愚曰五十八歲矣上曰今番則緣何入京乎憲愚曰今以陵官在京矣進士沈性浩進奏姓名上曰做賦幾何性浩曰做數百首矣上曰表則幾何性浩曰做三百首矣上曰今有初試乎性浩曰無之矣進士姜乃錫進奏姓名上曰誰之族也乃錫曰無顯族矣進士朴大和進奏姓名上曰筋力好矣年今幾何大和曰七十九歲矣上曰今爲初仕乎大和曰以敎官今年貶坐連爲居中矣生員高克明進奏姓名上曰居何處克明曰居延安矣上曰做賦幾何克明曰做四五百首矣上曰詩表則幾何克明曰詩則做三百餘首而表則無所做矣進士趙學愼進奏姓名上曰爾是趙德常之子乎學愼曰然矣上曰今帶何官學愼曰年前以初仕在任遭喪矣上曰爾之叔父曾經桂坊故不能忘之矣亦有子乎學愼曰有一子矣上命擧顔敎曰做賦幾何學愼曰做五六百首矣上曰須努力赴擧可也進士閔致孝進奏姓名上曰誰之族也致孝曰近族則無立朝人而前判書閔鍾顯之遠族矣上曰做賦幾何致孝曰做五百首矣上曰有初試乎致孝曰在前則爲之而今則無之矣上曰了了矣年幾何致孝曰四十五歲矣進士洪履黿進奏姓名上曰爾則太早呈文甚草率矣生員李永晉進奏姓名上曰爾是亞銓之子乎永晉曰然矣上曰做賦幾何永晉曰做百餘首矣生員鄭勛祖進奏姓名上曰居何處勛祖曰居海州矣上曰做賦幾何勛祖曰做千餘首矣進士趙匡修進奏姓名上曰做賦幾何匡修曰做五百首矣上曰詩則幾何匡修曰做千餘首矣上曰有初試乎匡修曰無之矣上曰應製被抄爲幾次匡修曰前後四五次矣進士沈來永進奏姓名上命擧顔敎曰爾以陵官時事有罪名矣果已蕩滌乎來永曰今番歲抄減一等矣進士李是釬進奏姓名上曰今爲初仕乎仁浩曰方爲奉事矣進士南鼎寬進奏姓名上曰爾果知解題而製進乎鼎寬曰未能詳知矣上曰爾與南鶴聞爲幾寸鼎寬曰臣之從叔矣進士鄭東元進奏姓名上曰爾於何時落仕東元曰乙卯春遭喪遞職矣生員金鍾和進奏姓名上命擧顔敎曰其間何去耶鍾和曰老親在鄕不得連赴應製矣進士任希季進奏姓名上曰爾亦在於華城而本府公都會亦爲見之乎希季曰臣則在京而赴都會者乃臣之姪也進士趙奎采進奏姓名上曰爾則每爲被抄賦表所做爲幾何奎采曰各爲二百餘首矣進士李益進奏姓名上曰做賦幾何益曰做千餘首矣上曰今有初試乎益曰無之矣生員朴義和進奏姓名上曰誰之族也義和曰朴大和之八寸弟矣生員趙晉和進奏姓名上曰爾則兄弟所作命意各異何也晉和曰皆未詳解題故然矣上曰爾弟則過爲早呈故不得被選此後勿使早呈好矣仍敎晩秀曰科場之文晩呈然後可以盡意誠優於早呈之草率矣蓋取晩則雖或有實才見落之慮而較諸忙後錯了底氣像則大有勝矣進士申惠淵進奏姓名上曰做賦幾何惠淵曰做二百首矣上曰詩則幾何惠淵曰做五百首矣上曰年幾何惠淵曰五十四矣上曰誰之族也仁浩曰申應淵之弟矣進士洪頤萬進奏姓名上曰做賦幾何頤萬曰做四百餘首矣上曰詩表則幾何頤萬曰詩表所做各爲二百餘首矣上曰誰之族也頤萬曰前參判洪周萬之再從矣上曰自是有文藝者也進士蔡一揆進奏姓名上曰爾於何時爲初仕一揆曰昨年爲之矣上曰爾與左相爲幾寸一揆曰寸數則疎遠矣儒生等次次退出上曰巡將望筒中六十以上人則懸註以入之意分付兵曹可也上命書傳敎曰注書未差之代令該曹待本院薦狀啓下口傳擬入待下批牌招入直仍敎曰注書被薦人知入可也弘謙承命出傳回奏曰注書被薦者吳泰曾金熙洛二人云矣晩秀曰丙辰節使時首譯鄭思賢貿得藿香十斤來納于藥院而品亦甚佳係是湯劑所用事體莫重在前藥材貿納之人或有論賞之例或有價本上下之例何以爲之乎敢此仰達矣上曰施以賞加之典可也出擧條命退諸臣以次退出
정조 21년
行都承旨李晩秀坐行左承旨沈晉賢坐行右承旨洪仁浩病左副承旨金啓洛坐直右副承旨魚用謙坐直同副承旨李溏緣故出注書柳遠鳴仕金熙洛仕直事變假注書尹致任仕
정조 21년
沈晉賢啓曰祿都目政事若値開政時兼行則措辭入啓例也而今日兵批政事入啓時祿都目政事不爲入稟混同入啓事甚未安臣之矇然捧入不勝惶恐而當該政官推考警責何如傳曰允
정조 21년
李晩秀啓曰行左副承旨洪仁浩今日不爲仕進卽爲牌招何如傳曰允
정조 21년
傳于沈晉賢曰左承旨入侍
정조 21년
吏曹口傳政事奉敎單吳泰曾
정조 21년
以注書吳泰曾牌不進罷職傳旨傳于李溏曰此傳旨勿施口傳還付翰林而特敎賞典出六及因特敎出六者在前多因飭敎更不得可否至於橫出之人以館中故事上疏引義不害爲美事五十不遠則亦旣云老以此以彼合有區處之道待還付特爲出六
정조 21년
魚用謙啓曰吏曹郞廳來言承旨有闕政事取稟傳曰前望單子入之待下批牌招察任
정조 21년
承旨前望單子入之李思祚落點
정조 21년
注書柳遠鳴病代以李毅采爲假注書
정조 21년
李晩秀啓曰新除授承旨李思祚方在被謫中何以爲之敢稟傳曰向聞大臣言至今在謫容有可恕之端伊後未及提敎矣果然尙在謫案云放送前望點下勿施更爲入之待下批牌招察任
정조 21년
大司成前望單子入之李義弼落點
정조 21년
以大司成李義弼牌不進推考傳旨傳于魚用謙曰更爲牌招
정조 21년
傳于魚用謙曰政官牌招開政
정조 21년
有政吏批判書沈煥之進參判李敬一進參議蔡弘遠進右副承旨魚用謙進以申光祐爲大司諫尹羽烈爲執義柳畊爲司諫韓致應申大龜爲掌令尹涵李基慶爲持平玄重祚爲獻納洪致榮李弘達爲正言朴吉源爲修撰權裕爲戶曹參判沈周賢爲繕工副正徐有昌爲社稷令金文瑞爲思陵令李敬魯爲敦寧主簿金魯正李春英爲監察
정조 21년
兵批判書李祖源進參判柳誼病參議兪漢寧病參知柳師模入直進行右承旨洪仁浩進以鄭東愼具世勣爲同知李烷爲兼司僕將金得遇李東源爲五衛將李達觀爲忠壯將柳相斗爲訓鍊正行護軍李書九姜彝正李鎭復竝單付副護軍李魯述尹光普兪漢模韓鼎運李祉永柳匡天李仁秀丁好南金箕昇張重吉竝單付副司果單吳泰曾
정조 21년
傳于魚用謙曰注書有闕之代令該曹口傳付職待下批牌招入直
정조 21년
魚用謙啓曰注書有厥之代令該曹口傳付職待下批牌招入直事命下矣被薦人金熙洛薦狀依例成送吏曹之意敢啓傳曰知道
정조 21년
吏曹口傳政事注書單金熙洛
정조 21년
以執義尹羽烈掌令韓致應持平尹涵司諫柳畊獻納玄重祚正言李弘達牌不進罷職傳旨傳曰只推
정조 21년
傳于李晩秀曰抄啓文臣親試課試課講及宣傳官講射陣皆於明日春塘臺試取仍行都計劃榜該房知悉
정조 21년
李晩秀以內醫院都提調意啓曰駝駱粥逐日進上而近來牛疫間間有之云其在審愼之道恐不可依例爲之自明日姑爲停止何如傳曰允
정조 21년
李晩秀以禮曹言啓曰因京畿監司李在學東道造泡寺屬寺劃給事所啓批旨內依爲之造泡寺之修建爲所重祭享與所關守護也至於屬寺之許劃雖曰近例其在顧見之道不可不爲之而每寺屬寺各給一寺足矣兩道造泡寺之屬三寺過矣其中一寺移屬於東道造泡寺而東道則所重尤有自別進排之節比西道亦爲夥多以一寺加劃草記事分付該曹此外屬寺如有一寺外加劃處以一寺釐正此是拔例之特恩若有屬寺加劃處必也筵稟後草記然後許劃切勿自該曹擅定雖以諸道言之如非筵稟行會勿爲施行事令廟堂分付諸道可也事命下矣依下敎兩道造泡寺所屬三寺中南海龍門寺仍屬西道熊川聖興寺慈仁盤龍寺兩寺則移屬於東道造泡寺佛巖石泉兩寺事分付該道道臣何如傳曰允
정조 21년
洪仁浩以兵曹言啓曰今十二月十八日立春改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承政院漢城府一體頒火之意敢啓傳曰知道
정조 21년
洪仁浩以兵曹言啓曰新除授五衛將金得遇前任淸州營將李東源前任黃海監營中軍忠壯衛將李達觀前任平安監營中軍俱在任所上來間本廳番次苟艱竝改差何如傳曰允
정조 21년
洪仁浩以壯勇營言啓曰本營坡州鄕武士下番試射放時優等人別單及入格人賞格別單書入之意敢啓傳曰知道
정조 21년
洪仁浩以壯勇營言啓曰嶺南別武士更試兵曹草記傳曰一日之得失何可知也摠使御將中與明日試所進去之壯帥眼同以柳葉箭片箭騎芻及講更爲試取使之修正試記入啓可也事命下矣臣持默與摠戎使臣趙心泰眼同試取後別單修正以入之意敢啓傳曰知道與西北抄啓者明日待令可也
정조 21년
丁巳十二月十八日辰時上御重熙堂諸承旨持公事入侍時右副承旨魚用謙記事官柳遠鳴假注書呂東植記注官金良倜記事官承應祚檢校待敎沈象奎以次進伏訖用謙讀奏京畿監司李在學啓本時囚罪人等同推開錄事平安監司朴宗甲啓本罪人等同推開錄事書判付訖上曰政官入侍出榻敎遠鳴承命出傳與吏曹判書沈煥之偕入進伏上曰泮長向來所遭後未爲行公耶用謙曰其後初除矣上命書傳敎曰今聞臺評後初除云然則使之一伸實合禮使之方行大司成趙鎭寬許遞前望單子入之待下批牌招察任上曰新除授大司成李義弼方在罷散中敍用後牌招出榻敎上敎遠鳴曰下注書若於右位出六之前以他官職徑陞則本院似無拘礙之例矣遠鳴曰已例亦多而別無拘礙之端云矣上曰今番都政爾亦當爲陞六而雖非親政上注書則本有四館去官之例矣上曰再明日進春秋書時侍臣當爲進參三司在外人許遞今日政差出待下批牌招以爲進參之地出榻敎命退諸臣以次退出
정조 21년
丁巳十二月十八日午時上御重熙堂左承旨入侍時行左承旨沈晉賢假注書呂東植記注官金良倜記事官承應祚以次進伏訖上曰昨年灣府之水災緣何而至於此也晉賢曰大雨數日猝然泛溢矣上曰此是近年所無之事乎水道地形如何而致此也晉賢曰地形則比上游甚低下而兩面皆水故每有泛溢之患而今番水災乃庚申年以後初有之事云矣上曰近來邊禁果爲申嚴耶晉賢曰此弊則百般防禁雖不敢狼藉爲之至於暗地容奸難保其一一禁戢而但其所容奸者不過若干物種之運置中路而已至於與彼人相通則初無可慮之端矣上曰威化島許民耕食之論卿聞之否晉賢曰自古有此論矣或以本島之接近彼地難之而其實則沿江諸島多是耕墾之處此島則距彼地間隔一島如此沃土之任其空置誠甚可惜但本州民情則不甚願之云矣上曰許其耕食所以爲民也民情之不願何也晉賢曰蓋以爲耕墾則必爲屯田屯田則恐屬壯營云矣上曰屬之壯營則有何弊端云耶晉賢曰關西壯營穀發賣時定價或過時直義州則例令該吏鄕當之而他邑則害及於民以此爲弊云矣上曰此京外有司之臣不善擧行之故也晉賢曰耕墾之便否未敢的對而本島乃是聖祖回軍舊基尙無立碑之擧恐是闕典矣上曰凡節則比前無凋弊之端而邑事亦有可達者乎晉賢曰凡節則比前無減矣晉賢曰臣纔自灣府遞來於灣府事有區區愚見矣我國關防之重宜莫如灣府而所謂軍制一無可恃最是別武士三百人卽本府朝發夕至之精騎親兵而近年以來每年都試抄上兵營之法反爲武士厭避之端當其初擇上送之時四百里來往留連之資動費數十緡及其都試居首之後營底例費亦爲數百金其中稍有富名者費又倍蓰故一入其案百計圖免目今錄案者無非疲劣庸孱求免不得者而鄕人子枝之有身手技藝者皆不願屬如是而何以激勸武士用於緩急乎如欲矯其弊也本府別武士則特令勿赴兵營都試每於試期以隣近守令差送參試與該府尹眼同試取後以其居首轉報兵營與他防營武士之入格者同時修啓則可祛渠輩厭避之弊而當有激勵需用之實效令該曹稟處恐合事宜故敢此仰達矣上曰此非難事在邊上戎政爲益不少且有他道可據之例何必稟處依所奏施行可也出擧條仍命退承史以次退出
정조 21년
丁巳十二月十八日未時上御便殿都承旨入侍時行都承旨李晩秀假注書呂東植記注官金良倜記事官承膺祚以次進伏訖上命書傳敎曰嶺南關西北關武士抄聞之擧出於勸奬都政隔日當於明日宣傳官試講陣後以柳葉箭鐵箭騎芻講試取取其優等者各一人收用試官以宣傳官講陣試官仍用以此分付上曰注書已經人中當爲主薦人知入可也賤臣承命出問回奏曰鄭文始李垿金履永柳遠鳴吳泰曾金熙洛云矣上曰明日竝令待開門入來以爲注薦可也命退承史以次退出
정조 21년
行都承旨李晩秀坐行左承旨沈晉賢坐行右承旨洪仁浩坐左副承旨金啓洛坐右副承旨魚用謙坐直同副承旨李溏坐直注書柳遠鳴仕曺錫中仕直事變假注書尹致任仕
정조 21년
洪仁浩啓曰大司憲李城輔在外執義尹羽烈掌令申大龜韓致應持平李基慶尹涵牌招啓辭未下監察茶時之意敢啓傳曰知道
정조 21년
李溏啓曰禁衛營將官來言今日本營軍兵日次私習云矣敢啓傳曰知道
정조 21년
魚用謙啓曰明日抄啓文臣課講何承旨進去乎敢稟傳曰左承旨進去
정조 21년
傳于沈晉賢曰承旨房仍都承旨爲吏房同副爲兵房
정조 21년
吏曹口傳政事別兼春秋單吳泰曾金履永
정조 21년
李晩秀啓曰注書陞六之伐令該曹口傳差出待下批牌招入直事命下矣被薦人薦狀依例成送吏曹之意敢啓傳曰知道
정조 21년
魚用謙啓曰明日進春秋書時侍臣當爲備員除在外外未肅拜呈告人員竝待開門牌招何如傳曰允
정조 21년
吏曹口傳政事以曺錫中爲注書
정조 21년
傳于李晩秀曰宣傳官徐翼淳洪理燮柳葉箭三中直赴殿試其代令該曹口傳差出將臣之家自異近見前大將李邦一之孫李英植人頗可用宣傳官見窠擬入事分付
정조 21년
兵曹口傳政事以李英植安光贊爲宣傳官
정조 21년
傳于李晩秀曰諸道武士臨試帳殿意在勸奬關西武士平壤前忠翊將金鳴潝鐵箭能越二百步可謂罕見五衛將調用嶺南武士柒谷前縣令權就一柳葉箭二中鐵箭過一百數十步講入格復職調用北道武士北靑出身朴道倫鐵箭俱越百數十步騎芻三中相當窠調用慶山直赴殷遇亨柳葉箭五中事當賜第而前已直赴云軍門哨官爲先啓下慶州閑良辛思翼武經七書能讀以至兵學指南無不鍊熟講劃最多於式年武士之所未能北道武士安邊親騎衛崔大秀鐵箭過百五十步騎芻三中德源閑良南履一鐵箭亦過百五十步騎芻入格直赴殿試其餘未入格武士等與入格除職外人皆令兵曹給糧使之歲前下送
정조 21년
兵曹口傳政事副司果金履載金熙洛
정조 21년
傳于李晩秀曰左相明日進書時當爲參班云二十五日次對進定於明日先行進書兼行次對而輪對則次對同爲入侍抄啓文臣宣傳官宣賞及抄啓文臣進箋進書後爲之事分付
정조 21년
以平安監司朴宗甲狀啓龍川府使黃仁煐逃躱囚推罪人又爲過限不得捉納爲先罷黜其罪狀令攸司稟處事傳于李晩秀曰龍川以弊邑擇送之餘亦當拔例差送明日政勿拘常格擬入事分付
정조 21년
正言洪致榮啓曰臣於言責之任固無堪承之望而向進一疏自犯狂妄罪重罰輕尙切感悚況蒙寬容之澤復侈甄名之命臣不勝感結之忱卽日出肅粗伸私分而第臣於重臣李秉鼎對辯之章有不可仍因冒據者其疏有曰旨意憯刻又曰隱映閃急噫嘻此何言也臣疏中所陳事關隄防義切規警平敍事實而辭不迫切直露姓名而說得明白則一字半句初何嘗髣髴於憯刻隱映乎夫隱映閃忽云者卽外陽內陰朝東暮西者之情跡若謂重臣之自道盡則可也反欲移之於千萬不近似之人其所以詬辱人者適足以露出自己之本色其亦不思之甚也至若李鎭斗之於此重臣本以妻鄕同閈之人兼效新婚作媒之勞排衆屢擬繾綣不忘則其敢以不知來歷排擬乏人等說周遮掩護上欺天日之明哉重臣之名位已高年紀許多而尙不識告君以實之道其噴薄侵辱之逼於臣身勢固難免顧何足費辭多辯也噫此重臣當其秉政也捭闔隴斷專使伎倆者不一而足而試以守宰注擬論之其在文倅固已物情之不愜而以至武弁尤多醜說之可厭爲報舊債差遣腴邑要納厚賄書給物産雖以餽絹之受錢靴之譏未足以喩其貪饕也至於邊倅之差出也又有所萬萬駭痛者意中屬望自有其人而先以在法難赴之人再擧首擬故試天點末乃容私暗收漁功堂堂銓衡之地有此駔𩦱牢籠之習題目一出唾罵四起其所謂感激圖報死生以之者果如是乎臣始以忠厚之意姑不歷擧而只論毁壞堤防之失以寓官師相規之義在重臣道理固宜受以爲過亟圖遷改而今乃遂非之不足至於欺聖聰反詈之不足至於辱同朝臣固疲劣亦不欲呶呶爭辯反效彼尤而第其所加之目實爲臺閣之羞臣於此實無以抗顔周行廁跡臺端壞了淸朝之廉防而昨緣日暮今始來避所失尤大請命遞斥臣職答曰爲說何可若彼以傷忠厚之風乎爾事甚不韙推考
정조 21년
洪仁洪啓曰正言洪致榮旣已詣臺不爲傳啓直爲出去事甚未安推考何如傳曰以言官之故雖不嚴處只使問備而名雖避嫌無異於彈章又況遣辭也倍有甚焉口業甚不佳更思之其在敦俗之道不可以言官假借而詣臺不爲傳啓直出亦涉未安遞差傳旨捧入
정조 21년
李溏以兵曹言啓曰五衛將金㝡煥身病猝重時月之內無望供職呈狀乞遞宿衛輪番之任不可久曠改差何如傳曰允
정조 21년
李溏以兵曹言啓曰依傳敎嶺南武士李志淵等三人西關武士姜宅珪北關武士韓亨祚等三人處給糧下送之意敢啓傳曰知道
정조 21년
李溏以兵曹言啓曰今十二月二十日文臣朔試射日次而都目政事相値不得爲之之意敢啓傳曰知道
정조 21년
李溏以司僕寺一二提調意啓曰分養馬故失瘦瘠不馴守令每於畢上納後依法典錄啓請罪矣今年所納分養馬有頉各營邑守令現告成冊今始齊到故抄出啓目書入依例施罰之意敢啓傳曰知道
정조 21년
李溏以壯勇營言啓曰年前本營劃給之雌馬放牧於箭串牧場使司僕寺一體檢飭而以三雌一息每歲末自該寺報于本營則自本營枚擧草記添錄事曾有定式矣今此司僕寺所報丁巳息雄馬三匹雌馬五匹合八匹添錄於元數以爲憑考之地何如傳曰允
정조 21년
洪仁浩以義禁府言啓曰全羅道靈巖郡定配罪人李思祚放送事承傳啓下矣李思祚放送事分付該道道臣之意敢啓傳曰知道
정조 21년
洪仁浩以義禁府言啓曰平安監司朴宗甲狀啓內龍川府使黃仁煐罪狀今不可但以罷黜而止令攸司稟處事啓下矣黃仁煐時在任所云依例發遣府書吏交代後拿來何如傳曰允